C 87/27

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 87/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„MOULIN-À-VENT“

PDO-FR-A0933-AM02

Dátum oznámenia: 9. 12. 2020

OPIS A DÔVODY SCHVÁLENEJ ZMENY

1. Zemepisná oblasť

V časti IV bode 1 sa za slová „týchto obcí“ vkladajú slová „podľa úradného zemepisného kódexu z roku 2019“.

Táto redakčná úprava umožňuje zosúladiť zemepisnú oblasť s platným znením úradného zemepisného kódexu v roku 2019, ktorý vydáva INSEE, a zabezpečiť právnu istotu, pokiaľ ide o vymedzenie zemepisnej oblasti.

Rozloha zemepisnej oblasti sa nemení.

Okrem toho sa dopĺňa veta s cieľom informovať hospodárske subjekty o sprístupnení kartografických dokumentov týkajúcich sa zemepisnej oblasti na webovom sídle INAO.

Tieto zmeny sa netýkajú jednotného dokumentu.

2. Vymedzená pozemková oblasť

Časť IV bod 2 sa nahrádza týmito ustanoveniami: „Vína pochádzajú výlučne z vinohradov nachádzajúcich sa vo vymedzenej pozemkovej oblasti výroby, ktorú schválil príslušný vnútroštátny výbor Národného inštitútu pre osvedčovanie pôvodu a kvality (Institut national de l’origine et de la qualité) na svojom zasadnutí zo 14. novembra 2019.“

Cieľom tejto zmeny je uviesť dátum, ku ktorému príslušný vnútroštátny orgán schválil novú vymedzenú pozemkovú oblasť v rámci zemepisnej oblasti výroby. Vymedzenie pozemkov spočíva v tom, že sa v rámci zemepisnej oblasti výroby určia pozemky vhodné na výrobu vína s chráneným označením pôvodu.

Uvedená zmena nemá vplyv na jednotný dokument.

3. Oblasť v bezprostrednej blízkosti

V kapitole I časti IV bode 3 sa za slová „týchto obcí“ vkladajú slová „podľa úradného zemepisného kódexu z roku 2019“.

Táto redakčná úprava umožňuje zosúladiť oblasť v bezprostrednej blízkosti s aktuálnou verziou úradného zemepisného kódexu platného v roku 2019, ktorý uverejňuje štatistický úrad INSEE.

Rozloha oblasti sa nemení.

Doplnením tohto odkazu sa zabezpečuje právna istota, pokiaľ ide o vymedzenie oblasti v bezprostrednej blízkosti, aby sa jej neskôr nedotkli zlúčenia alebo rozdelenia obcí či častí obcí, ani zmeny názvov obcí.

Aktualizoval sa aj zoznam obcí patriacich do oblasti v bezprostrednej blízkosti, a to bez zmeny rozlohy oblasti, s cieľom zohľadniť administratívne zmeny uplatnené do roku 2019.

Časť „Dodatočné podmienky“ v jednotnom dokumente sa mení zodpovedajúcim spôsobom.

4. Prechodné opatrenie

Z kapitoly I časti XI bol odstránený bod 3, pretože sa už skončilo obdobie, počas ktorého mohli výrobcovia využívať osobitné opatrenie týkajúce sa obdobia zrenia, a teda aj dátumu uvedenia na spotrebiteľský trh.

Uvedená zmena nemá vplyv na jednotný dokument.

5. Záležitosti týkajúce sa kontroly špecifikácie výrobku

— Hospodárske subjekty odteraz podliehajú kontrole certifikačného orgánu, pričom v kapitole II špecifikácie výrobku sa v rôznych dotknutých odsekoch výraz „plán inšpekcie“ nahrádza výrazom „plán kontroly“. Uvedená zmena nemá vplyv na jednotný dokument.

— Odkazy na kontrolné orgány V kapitole III časti II: od schválenia špecifikácie výrobku v decembri 2011 boli redakčné pravidlá tejto časti upravené tak, že odkazy na kontrolný orgán sa už neuvádzajú v plnom znení vtedy, keď kontrolu vykonáva certifikačný orgán. Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Moulin-à-Vent

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Analytický opis

Ide o suché červené tiché vína.

Vína majú minimálny prirodzený obsah alkoholu 10,5 obj. %.

Celkový obsah alkoholu vo vínach po obohatení nesmie prekročiť 13 obj. %.

Pri plnení do fliaš majú vína obsah kyseliny jablčnej najviac 0,4 g/l.

Hotové vína pripravené na spotrebu spĺňajú tieto analytické normy:

Maximálny obsah skvasiteľných cukrov (glukózy a fruktózy): 3 gramy na liter

Na maximálny celkový obsah alkoholu, minimálny skutočný obsah alkoholu, minimálnu celkovú kyslosť a maximálny celkový obsah oxidu siričitého sa uplatňujú normy stanovené v právnych predpisoch EÚ.

Vína majú silný rubínový až granátový odtieň. Spravidla sa vyznačujú vôňou kvetín a zrelého červeného ovocia, ktorá vekom nadobúda opojné náznaky korenín, hľuzovky, či dokonca diviny. V ústach majú bohatú a plnú štruktúru s vyváženou intenzitou, komplexnosťou a eleganciou.

Vína sú vhodné na degustáciu, už keď sú mladé, no po niekoľkých rokoch vyzrievania nadobúdajú väčšiu jemnosť a intenzitu.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %) Minimálna celková kyslosť: Maximálny obsah prchavých kyselín (v miliekvivalentoch na liter) 14,17 Maximálny celkový obsah oxidu siričitého (v miligramoch na liter)

5. Vinárske výrobné postupy

a) Osobitné enologické postupy

Vinárske výrobné postupy

Osobitný enologický postup

— Používanie kúskov dreva je zakázané.

— Celkový obsah alkoholu vo vínach po obohatení nesmie prekročiť 13 obj. %.

— Zahusťovanie hroznového muštu je povolené, pričom čiastočnou koncentráciou sa počiatočný objem nesmie znížiť o viac ako 10 %.

Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

Pestovateľský postup

Hustota výsadby

VŠEOBECNÉ USTANOVENIA

Minimálna hustota výsadby je 6 000 krov na hektár.

Vzdialenosť medzi radmi je najviac 2,10 metra a vzdialenosť medzi krami v tom istom rade je väčšia ako 0,80 metra.

OSOBITNÉ USTANOVENIA

Pokiaľ je dodržaná minimálna hustota výsadby 6 000 krov na jeden hektár, na účely mechanizácie môže byť vzdialenosť medzi radmi menej ako 3 metre.

Pravidlá rezu

— rez sa vykonáva pred 15. májom,

— vína pochádzajú z viniča, na ktorom sa vykonáva krátky rez (vedenie Gobelet, vejárovitá palmeta, jednoramenný alebo dvojramenný kordón Royat alebo tzv. Charmetov rez (tiež známy ako V – vedenie) s najviac 10 očkami na ker,

— každý ker má tri až päť maximálne dvojočkových čapíkov, na účely zmladenia možno na každom kre ponechať jeden maximálne dvojočkový čapík na bočnom výhonku vyrastajúcom zo starého dreva,

— pri tvarovacom reze alebo zmene spôsobu rezu sa rez viniča sa vykonáva najviac na dvanásť očiek na ker.

Ustanovenia týkajúce sa mechanizovaného zberu

a) Nádoby obsahujúce zozberané hrozno sú počas prepravy tohto hrozna z vinohradníckej oblasti do prevádzky na výrobu vína naplnené hroznom do výšky najviac 0,50 metra;

b) nádoby sú vyrobené z inertných materiálov vhodných na potravinárske použitie;

c) zariadenia na zber a prepravu zozbieraného hrozna musia byť vybavené vhodným systémom odtoku vody alebo ochrany.

b) Maximálne výnosy

61 hektolitrov na hektár

6. Vymedzená zemepisná oblasť

Zber hrozna, vinifikácia, výroba a vyzrievanie vín sa uskutočňujú na území týchto obcí podľa úradného zemepisného kódexu z roku 2019:

— departement Rhône: Chénas,

— departement Saône-et-Loire: Romanèche-Thorins.

7. Hlavné muštové odrody

Aligoté B

Gamay N

Melon B

8. Opis súvislostí

Opis prírodných faktorov, ktoré sú rozhodujúce pre súvislosť

Zemepisná oblasť sa rozprestiera na východnej strane pohoria „Monts du Beaujolais“, a predovšetkým na vrchu „Montagne de Rémot“ (510 m n. m) a na terasách orientovaných k Saônskej nížine, 15 kilometrov na juhozápad od obce Mâcon a 25 kilometrov na sever od obce Villefranche-Sur-Saône.

Nachádza sa na území obcí Chénas a Romanèche-Thorins na rozmedzí departementov Rhône a Saône-et-Loire.

Pozemková oblasť na zber hrozna sa nachádza v kopcovitej krajine, ktorá je na západe tvorená niekedy až strmými svahmi vypínajúcimi sa nad obcou Chénas a na východe miernejšími svahmi a terasami, ktoré sa tiahnu po obec Romanèche-Thorins. Nadmorská výška sa pohybuje od 190 metrov do 420 metrov.

Osemdesiat percent pôd sa vyvinulo na jemnom drobivom pieskovci ružovej farby, ktorý vznikol premenou žulových skál v podloží, a zvykne sa tu nazývať „grès“ alebo „gore“. V južnej časti, ako aj na východnom okraji sa pôdy vyvinuli a rozvinuli skôr na svahových sedimentoch. Tvorí ich piesok a silt zmiešané s kamením a štrkom. Pôdy sú vo všeobecnosti dobre odvodňované a obsahujú oxidy železa a mangánu pochádzajúce zo žilných ložísk žulovej masy.

V Romanèche-Thorins bolo okolo roku 1750 objavené najväčšie ložisko mangánu vo Francúzsku. V 18. až 19. storočí sa ložisko vyťažilo až do stredu námestia obce. V tom čase sa táto veľmi ťažká čierna hornina nazývala „romanéchite“.

Vyskytuje sa tu prechodná klíma na pomedzí oceánskeho a južného vplyvu. Zrážky sú rovnomerne rozložené počas celého roka a priemerná ročná teplota je sa približuje 11 °C. Pohorie „Monts du Beaujolais“ zohráva dôležitú úlohu pri ochrane pred západnými vetrami, čím sa zmierňuje oceánsky vplyv. Vplyvom föhnového efektu, ktorý je tu prítomný vďaka tomuto pohoriu, sa vysušuje vlhký vzduch, zvyšuje sa svetelnosť a znižuje sa úhrn zrážok.

Široké údolie Saôny má okrem toho výrazne pozitívny vplyv na rast viniča. Poskytuje totiž množstvo svetla a posúva južné vplyvy, ktoré sú charakteristické najmä veľkými letnými horúčavami.

Opis ľudských faktorov, ktoré sú rozhodujúce pre súvislosť

Vinič sa v zemepisnej oblasti pestuje od nepamäti.

Suzanne Blanchet vo svojej knihe „Les vins de Bourgogne“ (Burgundské vína) uvádza, že v oblastiach od „Mâconnais“ po „Lyonnais“, v ktorých prevládajú lesy, sa vinič pestuje od 1. storočia (Plínius Starší). Vína uchovávané v amforách sa v 3. storočí zvážali do Lyonu po priľahlej rieke Saône.

Vinohradnícka oblasť sa naplno začala rozvíjať od konca 15. storočia na podnet lyonských mešťanov, ktorí zbohatli vďaka hodvábu a bankovníctvu.

Počas 18. storočia sa v regióne Beaujolais rozprúdilo obchodovanie s vínami, čo viedlo k veľkým zmenám vo vinohradníckej oblasti. Veľké pozemky sa v tom čase rozdelili na podielové hospodárstva, ktoré sa dodnes hojne vyskytujú v zemepisnej oblasti.

V národných archívnych záznamoch z roku 1722 sa uvádza: „Romanèche patrí medzi štyri miesta v oblasti Mâconnais, z ktorých sa do Paríža vyváža najviac vína.“

Názov chráneného označenia pôvodu súvisí so starobylým veterným mlynom postaveným v roku 1550, ktorý sa týči na kopci obce Romanèche-Thorins. Do polovice 19. storočia slúžil na mletie obilia. Dnes sa považuje za historickú pamiatku. Tento mlyn, ktorý sa nachádza sa v samom srdci vinohradu a vidno ho už zďaleka, je poznávacím znamením zemepisnej oblasti „Moulin-à-Vent“ (veterný mlyn).

V rozhodnutí Mâconského súdu zo 17. apríla 1924 boli oficiálne vymedzené zemepisné hranice územia, na ktorom možno vyrábať vína s označením „Thorins“ alebo „Moulin-à-Vent“. Nasledujúci rok bolo oficiálne založené vinohradnícke združenie „Union des viticulteurs“, ktoré predložilo žiadosť o uznanie chráneného označenia pôvodu, ktoré bolo napokon udelené výnosom z 11. septembra 1936. Upustilo sa od označenia „Thorins“, aby nedochádzalo k žiadnym zámenám.

Zhruba štyridsať výrobcov zároveň založilo vinohradnícke družstvo, ktoré od roku 1934 sídli v dependencii zámku Michauds v obci Chénas, vyrába približne 20 % objemu vín a je ťahúňom miestneho hospodárstva.

Chránené označenie pôvodu „Moulin-à-Vent“ sa vyznačuje prelínaním regionálnych tradícií a moderných techník.

Výrobcovia, ktorí sa usilovali o výrobu kvalitného vína, sa naučili správne pestovať odrodu Gamay N a usmerňovať jej rast, predovšetkým veľkou hustoty výsadby a krátkym rezom.

V záujme dosiahnutia dobrej zrelosti hrozna výrobcovia dbajú o to, aby bola listová plocha dostatočne oslnená. Vinič teda možno vyväzovať na oporu. Výrobcovia si okrem toho osvojili osobitný spôsob vinifikácie, pri ktorom používajú tradičné kvasenie so semikarbonickou maceráciou.

Podniky sú prevažne vo vlastníctve rodín, ktoré tu žijú a pracujú už celé generácie.

Vinohradnícka oblasť mala v roku 2010 rozlohu 650 hektárov s priemernou ročnou produkciou približne 30 000 hektolitrov.

Informácie o kvalite a vlastnostiach výrobkov

Vína majú silný rubínový až granátový odtieň.

Spravidla sa vyznačujú vôňou kvetín a zrelého červeného ovocia, ktorá vekom nadobúda opojné náznaky korenín, hľuzovky, či dokonca diviny.

V ústach majú bohatú a plnú štruktúru s vyváženou intenzitou, komplexnosťou a eleganciou.

Vína sú vhodné na degustáciu, už keď sú mladé, no po niekoľkých rokoch vyzrievania nadobúdajú väčšiu jemnosť a intenzitu.

Príčinný vzťah

Víno „Moulin-à-Vent“ pochádzajúce zo svahov žulových pahorkov sa považuje za najstaršie z vín „Cru du Beaujolais“.

Vinohradnícka oblasť leží na rovnorodom žulovom podloží popretkávanom množstvom žilových ložísk mangánu, ktorý je v pôdach viditeľný v podobe rozptýlených úlomkov. Vína vďačia za svoju osobitnú povahu práve tejto čiernej rude.

Vinohradnícke pozemky osadené odrodou Gamay N sa rozprestierajú na miernych svahoch, ktoré sú dobre exponované na východ a juhovýchod a zo západu chránené pohorím „Monts du Beaujolais“. Vďaka tejto orientácii ich už od úsvitu zohrievajú prvé lúče slnka.

Žulový podklad vzhľadom na svoju nízku úrodnosť podporuje menší výnos a prispieva k rozvoju ovocných vôní, ktoré sú vo víne citeľné.

Výrobcovia si dávajú záležať na tom, aby vybrali tie najlepšie pozemky a názvy najrenomovanejších lokalít uvádzajú na etiketách.

Dobrá povesť vína „Moulin-à-Vent“ siaha do ďalekej minulosti. V 18. storočí ju dosvedčuje sťažnosť, v ktorej sa obchodník z mesta Mâcon, Pierre-Étienne Chaladon, ohradzuje proti producentovi, pretože ho podozrieva, že pod názvom „Moulin-à-Vent“ ponúka vína tretej či štvrtej kategórie. André Jullien vo svojom diele z roku 1816 „Topographie de tous les vignobles connus“ (Topografia všetkých známych vinohradov) ospevuje vína „Moulin-à-Vent“, ktoré sa v tom čase zaraďujú do „prvej triedy“ a archivujú sa vo fľašiach desať rokov.

Producenti sa aj naďalej identifikujú s veterným mlynom, ktorý je symbolom chráneného označenia pôvodu, zobrazuje sa na mnohých etiketách a propagačných materiáloch a inšpiroval sa ním aj maliar Maurice Utrillo.

V roku 1996 sa výrobcovia vín „Moulin-à-Vent“ spojili s výrobcami vín „Chénas“ a založili organizáciu „Confrérie des Maîtres Vignerons de Chénas et Moulin-à-Vent“ s cieľom slávnostne potvrdiť reputáciu vín týchto dvoch chránených označení pôvodu.

9. Ďalšie základné podmienky (balenie, označovanie, ďalšie požiadavky)

Oblasť v bezprostrednej blízkosti

Právny rámec

Vnútroštátne právne predpisy

Druh ďalšej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená výnimkou pre vinifikáciu, výrobu a dozrievanie vína, zahŕňa územie týchto obcí podľa úradného zemepisného kódexu z roku 2019:

— departement Côte-d’Or: Agencourt, Aloxe-Corton, Ancey, Arcenant, Argilly, Autricourt, Auxey-Duresses, Baubigny, Beaune, Belan-sur-Ource, Bévy, Bissey-la-Côte, Bligny-lès-Beaune, Boncourt-le-Bois, Bouix, Bouze-lès-Beaune, Brion-sur-Ource, Brochon, Cérilly, Chamboeuf, Chambolle-Musigny, Channay, Charrey-sur-Seine, Chassagne-Montrachet, Châtillon-sur-Seine, Chaumont-le-Bois, Chaux, Chenôve, Chevannes, Chorey-lès-Beaune, Clémencey, Collonges-lès-Bévy, Combertault, Comblanchien, Corcelles-les-Arts, Corcelles-les-Monts, Corgoloin, Cormot-Vauchignon, Corpeau, Couchey, Curley, Curtil-Vergy, Daix, Dijon, Ebaty, Echevronne, Epernay-sous-Gevrey, L'Etang-Vergy, Etrochey, Fixin, Flagey-Echézeaux, Flavignerot, Fleurey-sur-Ouche, Fussey, Gerland, Gevrey-Chambertin, Gilly-lès-Cîteaux, Gomméville, Grancey-sur-Ource, Griselles, Ladoix-Serrigny, Lantenay, Larrey, Levernois, Magny-lès-Villers, Mâlain, Marcenay, Marey-lès-Fussey, Marsannay-la-Côte, Massingy, Mavilly-Mandelot, Meloisey, Merceuil, Messanges, Meuilley, Meursanges, Meursault, Molesme, Montagny-lès-Beaune, Monthelie, Montliot-et-Courcelles, Morey-Saint-Denis, Mosson, Nantoux, Nicey, Noiron-sur-Seine, Nolay, Nuits-Saint-Georges, Obtrée, Pernand-Vergelesses, Perrigny-lès-Dijon, Plombières-lès-Dijon, Poinçon-lès-Larrey, Pommard, Pothières, Premeaux-Prissey, Prusly-sur-Ource, Puligny-Montrachet, Quincey, Reulle-Vergy, La Rochepot, Ruffey-lès-Beaune, Saint-Aubin, Saint-Bernard, Saint-Philibert, Saint-Romain, Sainte-Colombe-sur-Seine, Sainte-Marie-la-Blanche, Santenay, Savigny-lès-Beaune, Segrois, Tailly, Talant, Thoires, Vannaire, Velars-sur-Ouche, Vertault, Vignoles, Villars-Fontaine, Villebichot, Villedieu, Villers-la-Faye, Villers-Patras, Villy-le-Moutier, Vix, Volnay, Vosne-Romanée, Vougeot,

— departement Rhône: Alix, Anse, L'Arbresle, Les Ardillats, Arnas, Bagnols, Beaujeu, Belleville-en-Beaujolais, Belmont-d’Azergues, Blacé, Le Breuil, Bully, Cercié, Chambost-Allières, Chamelet, Charentay, Charnay, Chasselay, Châtillon, Chazay-d’Azergues, Chessy, Chiroubles, Cogny, Corcelles-en-Beaujolais, Dardilly, Denicé, Deux Grosnes (len v časti, ktorá zodpovedá územiu bývalej obce Avenas), Dracé, Emeringes, Fleurie, Fleurieux-sur-l'Arbresle, Frontenas, Gleizé, Juliénas, Jullié, Lacenas, Lachassagne, Lancié, Lantignié, Légny, Létra, Limas, Lozanne, Lucenay, Marchampt, Marcy, Moiré, Montmelas-Saint-Sorlin, Morancé, Odenas, Le Perréon, Pommiers, Porte des Pierres Dorées, Quincié-en-Beaujolais, Régnié-Durette, Rivolet, Sain-Bel, Saint-Clément-sur-Valsonne, Saint-Cyr-le-Chatoux, Saint-Didier-sur-Beaujeu, Saint-Etienne-des-Oullières, Saint-Etienne-la-Varenne, Saint-Georges-de-Reneins, Saint-Germain-Nuelles, Saint-Jean-des-Vignes, Saint-Julien, Saint-Just-d’Avray, Saint-Lager, Saint-Romain-de-Popey, Saint-Vérand, Sainte-Paule, Salles-Arbuissonnas-en-Beaujolais, Sarcey, Taponas, Ternand, Theizé, Val d'Oingt, Vaux-en-Beaujolais, Vauxrenard, Vernay, Villefranche-sur-Saône, Ville-sur-Jarnioux, Villié-Morgon, Vindry-sur-Turdine (len v časti, ktorá zodpovedá územiu bývalých obcí Dareizé, Les Olmes a Saint-Loup),

— departement Saône-et-Loire: Aluze, Ameugny, Azé, Barizey, Beaumont-sur-Grosne, Berzé-la-Ville, Berzé-le-Châtel, Bissey-sous-Cruchaud, Bissy-la-Mâconnaise, Bissy-sous-Uxelles, Bissy-sur-Fley, Blanot, Bonnay, Bouzeron, Boyer, Bray, Bresse-sur-Grosne, Burgy, Burnand, Bussières, Buxy, Cersot, Chagny, Chaintré, Chalon-sur-Saône, Chamilly, Champagny-sous-Uxelles, Champforgeuil, Chânes, Change, Chapaize, La Chapelle-de-Bragny, La Chapelle-de-Guinchay, La Chapelle-sous-Brancion, Charbonnières, Chardonnay, La Charmée, Charnay-lès-Mâcon, Charrecey, Chasselas, Chassey-le-Camp, Château, Châtenoy-le-Royal, Chaudenay, Cheilly-lès-Maranges, Chenôves, Chevagny-les-Chevrières, Chissey-lès-Mâcon, Clessé, Cluny, Cormatin, Cortambert, Cortevaix, Couches, Crêches-sur-Saône, Créot, Cruzille, Culles-les-Roches, Curtil-sous-Burnand, Davayé, Demigny, Dennevy, Dezize-lès-Maranges, Donzy-le-Pertuis, Dracy-le-Fort, Dracy-lès-Couches, Epertully, Etrigny, Farges-lès-Chalon, Farges-lès-Mâcon, Flagy, Fleurville, Fley, Fontaines,Fragnes-La-Loyère (len v časti, ktorá zodpovedá územiu bývalej obce La Loyère), Fuissé, Genouilly, Germagny, Givry, Granges, Grevilly, Hurigny, Igé, Jalogny, Jambles, Jugy, Jully-lès-Buxy, Lacrost, Laives, Laizé, Lalheue, Leynes, Lournand, Lugny, Mâcon, Malay, Mancey, Martailly-lès-Brancion, Massilly, Mellecey, Mercurey, Messey-sur-Grosne, Milly-Lamartine, Montagny-lès-Buxy, Montbellet, Montceaux-Ragny, Moroges, Nanton, Ozenay, Paris-l'Hôpital, Péronne, Pierreclos, Plottes, Préty, Prissé, Pruzilly, Remigny, La Roche-Vineuse, Rosey, Royer, Rully, Saint-Albain, Saint-Ambreuil, Saint-Amour-Bellevue, Saint-Boil, Saint-Clément-sur-Guye, Saint-Denis-de-Vaux, Saint-Désert, Saint-Gengoux-de-Scissé, Saint-Gengoux-le-National, Saint-Germain-lès-Buxy, Saint-Gervais-sur-Couches, Saint-Gilles, Saint-Jean-de-Trézy, Saint-Jean-de-Vaux, Saint-Léger-sur-Dheune, Saint-Mard-de-Vaux, Saint-Martin-Belle-Roche, Saint-Martin-du-Tartre, Saint-Martin-sous-Montaigu, Saint-Maurice-de-Satonnay, Saint-Maurice-des-Champs, Saint-Maurice-lès-Couches, Saint-Pierre-de-Varennes, Saint-Rémy, Saint-Sernin-du-Plain, Saint-Symphorien-d’Ancelles, Saint-Vallerin, Saint-Vérand, Saint-Ythaire, Saisy, La Salle, Salornay-sur-Guye, Sampigny-lès-Maranges, Sancé, Santilly, Sassangy, Saules, Savigny-sur-Grosne, Sennecey-le-Grand, Senozan, Sercy, Serrières, Sigy-le-Châtel, Sologny, Solutré-Pouilly, Taizé, Tournus, Uchizy, Varennes-lès-Mâcon, Vaux-en-Pré, Vergisson, Vers, Verzé, Le Villars, La Vineuse sur Fregande (len v časti, ktorá zodpovedá územiu bývalých obcí Donzy-le-National, Massy a La Vineuse), Vinzelles, Viré,

— departement Yonne: Aigremont, Annay-sur-Serein, Arcy-sur-Cure, Asquins, Augy, Auxerre, Avallon, Bazarnes, Beine, Bernouil, Béru, Bessy-sur-Cure, Bleigny-le-Carreau, Censy, Chablis, Champlay, Champs-sur-Yonne, Chamvres, La Chapelle-Vaupelteigne, Charentenay, Châtel-Gérard, Chemilly-sur-Serein, Cheney, Chevannes, Chichée, Chitry, Collan, Coulangeron, Coulanges-la-Vineuse, Courgis, Cruzy-le-Châtel, Dannemoine, Deux Rivières, Dyé, Epineuil, Escamps, Escolives-Sainte-Camille, Fleys, Fontenay-près-Chablis, Gy-l’Evêque, Héry, Irancy, Island, Joigny, Jouancy, Junay, Jussy, Lichères-près-Aigremont, Lignorelles, Ligny-le-Châtel, Lucy-sur-Cure, Maligny, Mélisey, Merry-Sec, Migé, Molay, Molosmes, Montigny-la-Resle, Montholon (len v časti, ktorá zodpovedá územiu bývalých obcí Champvallon, Villiers sur Tholon a Volgré), Mouffy, Moulins-en-Tonnerrois, Nitry, Noyers, Ouanne, Paroy-sur-Tholon, Pasilly, Pierre-Perthuis, Poilly-sur-Serein, Pontigny, Préhy, Quenne, Roffey, Rouvray, Saint-Bris-le-Vineux, Saint-Cyr-les-Colons, Saint-Père, Sainte-Pallaye, Sainte-Vertu, Sarry, Senan, Serrigny, Tharoiseau, Tissey, Tonnerre, Tronchoy, Val-de-Mercy, Vallan, Venouse, Venoy, Vermenton, Vézannes, Vézelay, Vézinnes, Villeneuve-Saint-Salves, Villy, Vincelles, Vincelottes, Viviers, Yrouerre.

Označovanie

Právny rámec

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

a) Pri označovaní vín s chráneným označením pôvodu sa môže spresniť názov menšej zemepisnej jednotky za predpokladu, že: — ide o miestny názov zapísaný v katastri, — figuruje v hlásení o úrode. Názov miestneho názvu zapísaného v katastri je vytlačený hneď za názvom chráneného označenia pôvodu, a to písmom, ktoré nesmie byť vyššie ani širšie ako polovica veľkosti písma tvoriaceho názov chráneného označenia pôvodu.

b) Pri označovaní vín s chráneným označením pôvodu sa môže spresniť názov väčšej zemepisnej jednotky „Vin du Beaujolais“ alebo „Grand Vin du Beaujolais“ alebo „Cru du Beaujolais“. Písmo používané pri uvádzaní tejto väčšej zemepisnej jednotky nesmie byť vyššie ani širšie ako dve tretiny veľkosti písma tvoriaceho názov chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-10009261-9fab-4519-9359-c1535d713844.

(1) Ú. v. EÚ L 9, 11.1.2019, s. 2.